钦定古今图书集成/明伦汇编/人事典/第062卷 > 《春从天上来》〈感旧〉吴激
## 钦定古今图书集成/明伦汇编/人事典/第062卷 > 《春从天上来》〈感旧〉吴激

海角飘零。叹汉苑秦宫，坠露飞萤。梦回天上，金屋银
屏。歌吹竞举青冥。问当时遗谱，有绝艺、鼓瑟湘灵。促
哀弹，似林莺呖呖，山溜泠泠。梨园太平乐府，醉几
度春风，鬓发星星。舞彻中原，尘飞沧海，风雪万里龙
庭。写胡笳幽怨，人憔悴、不似丹青。酒微醒，一轩凉月，
灯火青荧。